Onsdag 15. juni 2016 blev en kun niårig pige slået ihjel af sin mor i deres hjem i Bindslev i Vendsyssel. Pigens nu 28-årige mor blev anholdt og sigtet for drabet på sin datter. Der er nu rejst tiltalte mod kvinden, og et nævningeting ved Retten i Hjørring skal torsdag 9. februar tage stilling til, om kvinden førte den dræbende kniv. Senioranklager Peter Rask kræver, at kvinden idømmes en anbringelsesdom, i og med kvinden er sindslidende. Da politiet i juni fandt kvinden liggende i sin seng, var hun ifølge politiets rapport ikke i stand til at forstå hvad, der var sket. "Det er bare ikke sket", sagde hun ifølge politirapporten flere gange, da hun blev anholdt. Kvinden nægter sig skyldig. Det forventes, at der falder dom i sagen fredag den 10. februar – dagen efter Retten i Hjørring behandler sagen. Manden til den dengang 27-årige kvinde har til politiet fortalt, at trods kvindens åbenlyse dårlige psykiske tilstand med en psykose-diagnose, så forløb dagen, hvor drabet fandt sted, helt normal. Familien spiste aftensmad sammen, og da begge deres børn - en toårig dreng og den niårig pige - blev lagt i seng, fortalte kvinden, at hun gerne ville se en film i tv. Manden besluttede sig derfor for, at gå en tur med hundene. Kort efter han var gået, ringede hun til ham på hans mobiltelefon. Hun fortalte, at hun elskede ham, hun glædede sig til, han kom hjem, men det kunne godt være, hun ikke klarede den, ligesom hun fortalte manden, at hun havde slået deres datter ihjel. Manden skyndte sig hjem, og det var et makabert syn, der mødte ham. For på børneværelset lå den niårige datter så godt som livløs og indsmurt i blod. Manden skyndte sig ind på den toårige søns værelse og tog ham op af sengen, ringede 112 og løb ud på fortovet med sønnen på armen og ventede på politi og ambulance. Kun få dage før drabet var den 28-årige kvinde indlagt på psykiatrisk afdeling i Brønderslev. Hun blev udskrevet to dage før, hun slog sin datter ihjel. Den dengang 27-årige kvinde havde imellem tiden forsøgt at tage sit eget liv ved at skære sig armen.

Opsummering:
En niårig pige blev i juni 2016 dolket til døde. Pigens mor blev anholdt og sigtet for drabet på sin datter - nu er hun tiltalt i sagen.